ΓΡΑΠΤΗ ΕΡΩΤΗΣΗ E-2740/98

υποβολή: Ana Palacio Vallelersundi (PPE) προς την Επιτροπή

(3 Σεπτεμβρίου 1998)

Θέμα: Υποψηφιότητες "τεχνικών μηχανικών" στους γενικούς διαγωνισμούς των ευρωπαïκών θεσμικών οργάνων για θέσεις της κατηγορίας A/LA

Έχοντας υπόψη ότι:

- ο Επίτροπος κ. Liikanen, απαντώντας στις 10 Φεβρουαρίου 1998 στην γραπτή ερώτηση Ε-4186/97(1) της κ.Dührkop Dührkop δήλωσε ότι για την πρόσβαση στην κατηγορία A/LA του ευρωπαϊκού δημοσίου λειτουργήματος, η Επιτροπή κάνει δεκτά τα γερμανικά πτυχία με ελάχιστη υποχρεωτική φοίτηση οκτώ εξάμηνα,

- η Επιτροπή, στην απάντησή της στην προσφυγή ακύρωσης του κ. Vicente Alonso Morales (T-299/97, σημείο 33) δήλωσε ότι, για την κατηγορία A/LA, γίνονται δεκτά τα γερμανικά πτυχία Fachhochschuldiplom διάρκειας οκτώ ακαδημαϊκών εξαμήνων,

- η προκήρυξη του γενικού διαγωνισμού COM/A/1047, που δημοσιεύθηκε στην ΕΕ C 145 A της 13ης Μαΐου 1997, ορίζει ότι "οι περίοδοι επιμόρφωσης θα θεωρηθούν επαγγελματική πείρα" (σελίδα Α12),

για ποιό λόγο η Επιτροπή αναγνωρίζει τον γερμανικό τίτλο Fachhochschuldiplom σε ό,τι αφορά την πρόσβαση στην κατηγορία A/LA του ευρωπαϊκού δημοσίου λειτουργήματος, ενώ πρόκειται για πτυχίο που περιλαμβάνει ανώτατη διάρκεια φοίτησης έξι ακαδημαϊκά εξάμηνα, συν ένα ή δύο εξάμηνα πρακτικής εξάσκησης σε επιχειρήσεις, δηλαδή επαγγελματικής εμπειρίας;

Απάντηση του κ. Liikanen εξ ονόματος της Επιτροπής

(28 Σεπτεμβρίου 1998)

Η Επιτροπή, όσον αφορά τα "Fachhochschulen" στηρίζεται στο γερμανικό νόμο "Hochschulrahmengesetz" (HRG) του 1976 (ο οποίος διέπει τα "Universitäten, Pädagogische Hochschulen, Kunsthochschulen, Fachhochschulen") και στη συγκεκριμένη νομοθεσία το "Hochschulabschluß" ορίζεται ως "πτυχίο ανώτατων σπουδών κατά την έννοια του παρόντος νόμου". Σύμφωνα με το γερμανικό εκπαιδευτικό σύστημα, η διάρθρωση των σπουδών διαφέρει ανάλογα με τα "Fachhochschulen". Ορισμένα εξ αυτών χορηγούν πτυχία οκτώ εξαμήνων (τα οποία, στη διάρκεια φοίτησης, συμπεριλαμβάνουν δύο εξάμηνα πρακτικής εξάσκησης), χωρίς όμως αυτά να μπορούν να θεωρηθούν ως "επαγγελματική εμπειρία", επειδή προκειμένου να χορηγηθεί το πτυχίο των οκτώ εξαμήνων, πρέπει να έχουν ολοκληρωθεί πλήρως αυτές οι δύο περίοδοι.

Η Επιτροπή δέχεται για την πρόσβαση στην κατηγορία Α κάθε γερμανικό πτυχίο πανεπιστημιακού επιπέδου που καλύπτεται απο τον "Hochschulrahmengesetz", υπο τον όρο ότι η ελάχιστη υποχρεωτική διάρκεια φοίτησης για την απόκτηση αυτού του πτυχίου ("Regelstudienzeit") ανέρχεται σε οκτώ εξάμηνα (τέσσερα έτη).

Εν όψει των ισχυουσών ισπανικών διατάξεων, η Επιτροπή θεωρεί ότι το ισπανικό πτυχίο του "Ingeniero Técnico" δεν αποτελει επαρκή τίτλο για την αποδοχή στους διαγωνισμούς της κατηγορίας A/LA, επειδή για την απόκτηση του εν λόγω τίτλου, θέμα της ερώτησης του Αξιότιμου Μέλους, πρέπει να έχουν ολοκληρωθεί τρία ακαδημαϊκά έτη.

Όσον αφορά την υπόθεση T-299/97, η Επιτροπή επισημαίνει στο Αξιότιμο Μέλος ότι δε μπορεί να απαντήσει δεδομένου ότι εκκρεμεί επι του παρόντος διαδικασία ενώπιον του δικαστηρίου.

Εξ άλλου, η Επιτροπή καλεί το Αξιότιμο Μέλος να ανατρέξει σε άλλες απαντήσεις πρόσφατων κοινοβουλευτικών ερωτήσεων σχετικά με το ίδιο θέμα, και κυρίως στις απαντήσεις της Επιτροπής E-997/98 της κας de Esteban Martin(2), E-835/98 της κας Sauquillo Perez del Arco(3), και στην κοινή απάντηση E-640/98 και E-635/98 του κ. Hernandez Mollar(4), στις οποίες εξέθεσε ευρέως τη συνολική προσέγγισή της για τα πτυχία που δίνουν πρόσβαση στην κατηγορία A/LA της ευρωπαϊκής δημόσιας διοίκησης και ειδικότερα για τα ισπανικά πτυχία του "Ingeniero Técnico".

(1) ΕΕ C 304 της 2.10.1998, σελ. 15.

(2) ΕΕ C 386 της 11.12.1998, σελ. 69.

(3) ΕΕ C 354 της 19.11.1998, σελ. 29.

(4) ΕΕ C 354 της 19.11.1998.